[{"text_idx": "#000000", "text": "Ei rawg, bu\u2019n un llawn rygbi \u2013 yn Gymro,"}, {"text_idx": "#000002", "text": "Yn gaer i goffa\u0301u Gary."}, {"text_idx": "#000004", "text": "Un o gyfeillion pennaf Gary oedd ei gyd-faswr yn y co\u0302r, Huw Llywelyn Davies. Cyflwynodd Huw deyrnged deimladwy i\u2019w ffrind mynwesol yn y gwasanaeth."}, {"text_idx": "#000005", "text": "\u2018Mae\u2019r olygfa o\u2019r gynulleidfa a\u2019r canu yn y gwasanaeth yn rhyfeddol ac yn dweud cymaint am Gary. Am y deng mlynedd diwethaf roeddwn i a Gary wedi sefyll nesaf at ein gilydd mewn dau go\u0302r gwahanol \u2013 Co\u0302r Meibion Taf a Cho\u0302r Hen Nodiant. Wythnos ddiwethaf roeddem i lawr yn cystadlu yn Eisteddfod Tregaron ac roedd mwy o angerdd yn y canu wrth feddwl bod un o\u2019r hoelion wyth yn eisiau. Roedd \u2018na fwlch amlwg yn rhengoedd y baswyr."}, {"text_idx": "#000006", "text": "Dyn teulu a dyn pobol oedd Gary ac mae\u2019r don o gydymdeimlad i Bethan, Rhodri, Hari, Emily, Natalie a Grace yn dangos pa mor boblogaidd a pha mor werthfawrogol oedd pawb o\u2019i gwmni. Cafodd ei fagu ym mhentref Rhiwfawr, Cwmllynfell wrth droed Mynydd y Gwrhyd. Aeth i Ysgol Ramadeg Ystalyfera lle disgleiriodd am y tro cyntaf fel chwaraewr rygbi. Cafodd gap am ddau dymor yn chwarae i Ysgolion Cymru. Ei bartner y tymor cyntaf oedd Maurice Richards ac yna Keri Jones yn yr ail flwyddyn gyda Gerald Davies yn chwarae yn y canol. Efallai nad Gary oedd y cyflymaf ond dywed Gerald ei fod yn darllen y ge\u0302m yn dda a wastad yn y man cywir ar yr amser cywir."}, {"text_idx": "#000008", "text": "Chwaraeodd ei ge\u0302m gyntaf o rygbi dosbarth cyntaf i Lanelli ond symudodd yn fuan i Aberafan ac yna i Lyn Ebwy cyn ymuno a\u0302 Chaerdydd. Yn anffodus iddo ef a sawl mewnwr arall yn y garfan roedd bachan o\u2019r enw Gareth Edwards yn aelod o\u2019r clwb hefyd! Er hynny, chwaraeodd Gary dros gant o weithiau i Gaerdydd. Yna aeth i chwarae am bum tymor i Bontypridd a chael dylanwad a osododd seiliau i lwyddiant arbennig y clwb yn y cyfnod hwnnw."}, {"text_idx": "#000009", "text": "Cafodd Gary yrfa ddisglair fel hyfforddwr. Mae sylwadau chwaraewyr yng Nghaerdydd a Ballina, Iwerddon yn tystio i\u2019w ddawn. Roedd yn rhoi hyder i chwaraewyr ac yn eu hannog i wneud yn fawr o\u2019u doniau."}, {"text_idx": "#000011", "text": "Roedd Gary yn falch o\u2019i wreiddiau, yn Gymro i\u2019r carn ac yn hynod falch o\u2019i deulu. Bu\u2019n ddiacon yng Nghapel y Tabernacl, Efail Isaf ac roedd ei jo\u0302cs a\u2019i sgetsus yn rhan annatod o fwrlwm Clwb y Dwrlyn. Mae Clwb Rygbi Pentyrch yn ddyledus i Gary am ei waith fel cadeirydd dros y ddwy flynedd diwethaf gyda\u2019i wybodaeth eang a\u2019i gefnogaeth i hyfforddwyr a chwaraewyr fel ei gilydd."}, {"text_idx": "#000012", "text": "Roedd Gary yn ddyn mor gadarnhaol ac er y tristwch a\u2019r galar byddai am i ni i gyd glatshio mla\u0302n.\u2019"}]